|  |
| --- |
| РЕПУБЛИКА СРБИЈАНАРОДНА СКУПШТИНАОдбор за правосуђе, државну управу и локалну самоуправу9. септембар 2014. годинеБ е о г р а д |

ПРЕДСЕДНИКУ НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне скупштине („Службени гласник РС”, број 20/12 – Пречишћен текст), Одбор за правосуђе, државну управу и локалну самоуправу подноси на Предлог закона о изменама и допунама Закона о државним службеницима

АМАНДМАН I

У Предлогу закона о изменама и допунама Закона о државним службеницима, у члану 19, у додатом члану 97а, после става 1. додаје се нови став 2. који гласи:

 „Стручно усавршавање државних службеника у дипломатском звању организује министарство надлежно за спољние послове у оквиру Дипломатске академије, у складу са програмом којим се уређује дипломатско-конзуларна обука државних службеника у дипломатском звању.“

 Досадашњи ст. 2. и 3. постају ст. 3. и 4.

О б р а з л о ж е њ е

 Амандманом се омогућава да се стручно усавршавање државних службеника у дипломатском звању у делу који се односи на програм државног стручног испита организује у Министарству спољних послова на Дипломатској академији, у оквиру програма за полагање дипломатско-конзуларног испита, с обзиром на то да је тај испит одувек садржао програм који се односи на дипломатију, међународне односе, дипломатско и конзуларно право и праксу, као и предмете државног стручног испита којима се проверава знање важећих прописа. С тим у вези, предложеним амандманом стварају се услови да се наведени државни службеници изузму од обавезе полагања истих предмета у оквиру два испита код различитих органа. Истовремено се обезбеђује и уштеда буџетских средстава јер се спречава да се за исте намене средства троше, с једне стране, за реализацију једногодишње обуке и полагање дипломатско-конзуларног испита (који, између осталог, садржи државни стручни испит) у Министарству спољних послова и, с друге стране, за полагање државног стручног испита као дела дипломатско-конзуларног испита у министарству надлежном за државну управу.

АМАНДМАН II

 Члан 20. Предлога закона мења се и гласи:

 „Члан 101. мења се и гласи:

Члан 101.

 Државни стручни испит нису дужни да полажу државни службеници у судовима, јавним тужилаштвима и Републичком јавном правобранилаштву који су обавезни да полажу правосудни испит, државни службеници у осталим државним органима који су положили правосудни испит, државни службеници у дипломатском звању који су у обавези да полажу или су положили дипломатско-конзуларни испит у складу са законом којим се уређују спољни послови, као и државни службеници који су здравствени радници или здравствени сарадници у Управи за извршење кривичних санкција, који су у обавези да полажу или су положили стручни испит у области здравствене заштите.

 Став 2. брише се.“

О б р а з л о ж е њ е

 Амандманом се предлаже да се у односу на дипломатско-конзуларни испит, који одувек представља услов за рад у Министарству спољних послова и који је по свом програму шири и обухвата државни стручни испит, примени исти принцип утврђен за државне службенике који су обавезни да положе правосуднии испит или су положили правосудни испит, а којим се искључује обавеза полагања државног стручног испита.

 Наиме према важећој одредби члана 46. Закона о спољним пословима, утврђено је да дипломатско-конзуларни испит замењује државни стручни испит. Овакав приступ је оправдан јер се дипломатско-конзуларни испит састоји од испитних предмета којима се проверава познавање важећих прописа и који одговарају државном стручном испиту (заједно са програмом европских итеграција), као и од специфичних предмета који се односе на дипломатију, дипломатску и конзуларно право и праксу и међународне односе (специфичне за рад у Министарству спољних послова).

 Међутим, из Предлога закона произлази да се суштински врши промена у међусобном односу ова два испита јер се онемогућава да дипломатско-конзуларни испит замени државни стручни испит. На тај начин, доводи се у питање суштина дипломатско-конзуларног испита који одувек представља услов за рад у дипломатији и оправдано садржи више предмета од државног стручног испита. Такође, за државне службенике то представља дуплирање обавезе полагања истих предмета у оквиру два испита код различитих органа, а истовремено се поставља питање целисходности трошења буџетских средстава за исте намене – за реализацију једногодишње обуке и полагање дипломатско-конзуларног испита у Министарству спољних послова – Дипломатској академији и полагање државног стручног испита код комисије образоване у министарству надлежном за државну управу.

Исто тако, амандманом се предлаже да се од обавезе полагања државног стручног испита изузму и државни службеници који су здравствени радници или здравствени сарадници у Управи за извршење кривичних санкција, који су у обавези да полажу или су положили стручни испит у области здравствене заштите, с обзиром на то да ова категорија државних службеника мора да има положен тај стручни испит. Овим је обухваћено решење предложено у амандману народног посланика Зорана Бабића поднетом на члан 20. Предлога закона.

|  |
| --- |
| ПРЕДСЕДНИК Петар Петровић |

|  |
| --- |
| РЕПУБЛИКА СРБИЈАНАРОДНА СКУПШТИНАОдбор за правосуђе, државну управу и локалну самоуправу9. септембар 2014. годинеБ е о г р а д |

ПРЕДСЕДНИКУ НАРОДНЕ СКУПШТИНЕ

 На основу члана 157. став 6. и члана 161. став 1. Пословника Народне скупштине („Службени гласник РС”, број 20/12 – Пречишћен текст), Одбор за правосуђе, државну управу и локалну самоуправу подноси на Предлог закона о изменама и допунама Закона о државној управи

АМАНДМАН

 У члану 2. Предлога закона, у новом ставу 4. који се додаје у члану 36. Закона, речи: „Влада може поставити заменика директора посебне организације из реда наставника високошколске установе у Републици Србијиˮ замењују се речима: „заменик директора посебне организације може бити наставник високошколске установе у Републици Србији, под условом да директор те посебне организације није истовремено наставник високошколске установе у Републици Србијиˮ.

О б р а з л о ж е њ е

 Амандман се предлаже како би се обезбедило да у ситуацији када је директор посебне организације истовремено и наставник високошколске установе у Републици Србији, његов заменик буде лице са статусом државног службеника.

 ПРЕДСЕДНИК

 Петар Петровић